อมตะคุยITDร่วมทุน‘ทวาย’บุกจีนหาลูกค้า
อมตะ รับคุยอิตาเลียนไทยฯ ขอร่วมทำนิคมอุตสาหกรรมทวายในพม่า อย่างต่ำต้องใช้เงินอย่างน้อย 6,000 ล้านบาท 17 เม.ย. ติดตามนายกฯ ตะลุยจีนดึงลูกค้าเพิ่ม
5 เม.ย. 2555

อมตะ รับคุยอิตาเลียนไทยฯ ขอร่วมทำนิคมอุตสาหกรรมทวายในพม่า อย่างต่ำต้องใช้เงินอย่างน้อย 6,000 ล้านบาท 17 เม.ย. ติดตามนายกฯ ตะลุยจีนดึงลูกค้าเพิ่ม
นายวิบูลย์ กรมดิษฐ์ ประธานเจ้าหน้าที่ปฏิบัติการ บริษัท อมตะ คอร์ปอเรชัน (AMATA) เปิดเผยว่า ยอมรับว่าที่ผ่านมาได้มีการหารือกับบริษัท อิตาเลียนไทย ดีเวล๊อปเมนต์ (ITD) เพราะบริษัทมีความสนใจเข้าไปเป็นพันธมิตรร่วมลงทุนทำนิคมอุตสาหกรรมทวายในประเทศพม่า ซึ่งหากบริษัทได้เข้าไปมีส่วนร่วมในการพัฒนาจริง คาดว่าน่าจะต้องใช้เงินเบื้องต้นอย่างน้อย 6,000 ล้านบาท 
นอกจากนี้ บริษัทยังมีแผนจะร่วมเดินทางไปประเทศจีนพร้อมกับนายกรัฐมนตรี ซึ่งจะนำนักธุรกิจไทยไปพบปะกับนักธุรกิจจีนเพื่อเรียกความมั่นใจ บริษัทจะใช้โอกาสนี้ไปทำความรู้จักและดึงลูกค้าจีนเข้ามา เพราะอมตะมีบริษัท ไทยจีน อุตสาหกรรมระยองเซอร์วิส ซึ่งมีที่ดินเพื่อขายให้กับผู้ประกอบการชาวจีนโดยเฉพาะ จำนวน 1,000 ไร่ ขณะนี้ขายไปแล้ว 50% และเตรียมจะขยายที่ดินอีก 2,000 ไร่ รวมเป็น 3,000 ไร่ 
นายวิบูลย์ กล่าวว่า ในช่วงไตรมาสแรกสามารถขายที่ดินได้เกือบ 1,000 ไร่ เพราะมีลูกค้ารายใหญ่ เช่น บริดจสโตน เข้าซื้อที่ดินในอมตะซิตี้ 544 ไร่ และรวมกับรายอื่นๆ อีกอย่างน้อย 150 ไร่แล้ว 
นายวิบูลย์ กล่าวด้วยว่า ด้วยเหตุนี้บริษัทจึงค่อนข้างมั่นใจว่าจะสามารถขายที่ดินเป็นไปตามเป้าหมายที่ 3,000 ไร่ หรือคิดเป็นมูลค่าประมาณ 1 หมื่นล้านบาท แต่ในแง่ของยอดการรับรู้เข้าเป็นรายได้ในปีนี้น่าจะประมาณ 4,000 ล้านบาท ที่เหลือโอนรับรู้เป็นรายได้ในปี 2556 
“ในปีนี้คาดว่ารายได้รวมน่าจะมีประมาณ 6,000-7,000 ล้านบาท มาจากรายได้จากสาธารณูปโภค แต่รายได้จะก้าวกระโดดหรือไม่นั้นขึ้นอยู่กับปัจจัยการเมืองเป็นสำคัญ” นายวิบูลย์ กล่าว